Paul Felix Lazarsfeld

Paul Felix Lazarsfeld (født 13. februar 1901, død 30. august 1976) var en østerrikskfødt amerikansk matematiker, psykolog, sosialpsykolog og sosiolog. Han studerte ved universitetet i Wien og etter å ha forlat Østerrike ble han professor ved Columbia University, blant annet innen sosialpsykologi.

Bakgrunn og familie 

Lazarsfeld ble født i en jødisk familie i Wien. Faren Robert var advokat og moren Sofie var psykolog. Nær 10 % av innbyggerne i byen var jødiske og utgjorde en viktig del av det kulturelle og intellektuele livet i den multikulturelle hovedstaden i imperiet. Medlemmer av Wienerkretsen, en gruppe fremstående sosialdemokrater, filosofer og vitenskapsfolk, møttes ofte hjemme hos familien Lazarsfeld. Lazarsfeld studerte matematikk og tok doktorgraden i faget ved Universitetet i Wien. 

Lazarsfeld reiste til USA i september 1933 med stipend fra Rockefeller Foundation. I februar 1934 gjorde det konservative partiet i Østerrike statskupp og innførte «austrofascismen». Lazarsfeld var både jøde og medlem av sosialistpartiet, og ble dermed værende i USA. I 1935 begynte han som veileder for ungdom som søkte arbeid under New Deal. 

Han var gift første gang med psykologen Maria Jahoda og andre gang med Herta Herzog som forlot Wien i 1935. Han var gift tredje gang med Patricia Kendall. Lazarsfeld arbeider sammen med intellektuelle som flyktet fra Tyskland, Østerrike og Ungarn på grunn av utviklingen der i mellomkrigstiden.

Virke

Wien 
Han arbeidet først (fra 1925) som matematikklærer ved et gymnas i Wien. Han begynte som assistent for Charlotte Bühler der han blant annet gjorde nytte av sin kunnskap i matematisk statistikk, men Lazarsfeld var ikke formelt ansatt ved Universitetet i Wien. Fra 1928 drev han et forskningssenter, Wirtschaftspsychologishe Forschungsstelle, med Marie Jahoda, Hans Zeisel, Gertruda Wagner, Herta Herzog og Lotte Rademacher som medarbeidere. Senteret drev blant annet markedsundersøkelser, en til da ukjent aktivitet. På den tiden gjennomførte han sammen med Marie Jahoda og Hans Zeisel en klassisk studie av landsbyen Marienthal der alle var arbeidsledige.

USA 
I 1937 begynte han som leder for radioforskning, ved Office of Radio Research, med støtte fra Rockefeller for å undersøke hvilke innflytelse radio hadde på samfunnet og grupper i samfunnet. I 1939 ble radioforskningen omgjort til Bureau of Applied Social Research ved Columbia University. Under andre verdenskrig forsket han blant annet på hvordan radio og film påvirket moralen hos sivile og militære. 

Sammen med Robert K. Merton medvirket han til å gjøre Columbia til et av de fremste sosiologiske miljøene i verden. James Coleman var blant Lazarsfelds studenter. Lazarsfeld besøkte Universitetet i Oslo som gjesteprofessor 1948-1949. Lazarsfeld var knyttet til den positivistiske retningen innenfor sosiologi. Blant hanns venner var Karl Bühler og Charlotte Bühler, som begge kom til USA i 1940. Charlotte Bühler som var professor ved Lærerhøyskolen i Trondheim 1938-1940.

Han arbeidet som professor i sosiologi ved Columbia University fra 1940. Lazarsfeld er mest kjent for å ha utviklet krysspresshypotesen og tostegshypotesen. I 1946 var han gjesteforeleser ved Universitetet i Oslo og ble en av veilederne for oppstart av det sosiologiske miljøet ved universitetet. Lazarsfeld forsket på et uvanlig bredt spekter av tema (blant annet såpeopera, katolikkers partivalg, folks radiolytting, tegneserier) og var ifølge hans venn og kollega Robert K. Merton en svært innovativ samfunnsforsker.

Referanser 

Østerrikere
Sosiologer fra USA
Personer fra Wien
Fødsler i 1901
Dødsfall i 1976
Professorer fra USA
Matematikere fra USA
Professorer ved Columbia University